EFF ontwrig verkeer oor Walus-paroolDie EFF-betogers het ’n groot rooi banier met die hutsmerk #JusticeForChrisHani rondgedra. (Foto: Verskaf / Xolani Fihla) Groot vertragings is vanoggend op die N1-noord in Midrand veroorsaak waar EFF-lede teen die vrylating van Chris Hani se moordenaar, Janusz Walus, op parool betoog het. Die betogers het na die kantoor van die hoofregter marsjeer om hul misnoeë teen die onlangse uitspraak deur die Konstitusionele Hof te kenne te gee. Die betogers het ’n groot rooi banier met die hutsmerk #JusticeForChrisHani rondgedra. “Die uitspraak om ŉ rassistiese moordenaar vry te laat, moet herroep word. Ons maak geen verskoning daarvoor nie,” het die EFF vanoggend op Twitter gesê. ????Justice For Chris Hani ???? The judgement to release a racist murderer must be rescinded. We make no apology about that.#NoParoleForJanuszWalus #EFFShutdown #JusticeForChrisHani pic.twitter.com/tr1IQ3KxhS — EFF Gauteng (@EFFGautengProv) December 1, 2022 Xolani Fihla, JMPD-woordvoerder, sê die betoging was “gespanne”, maar nie gewelddadig nie. Dit het veral verkeer om die Mall of Africa-omgewing in die rigting van Pretoria opgehou. Fihla sê die betogers het tussen 09:00 en 10:00 vertoef, en is sover sy kennis strek tans voor die kantoor van die hoofregter. Die EFF-betogers het ’n groot rooi banier met die hutsmerk #JusticeForChrisHani rondgedra. (Foto: Verskaf / Xolani Fihla) Walus, ’n Poolse immigrant, is al sowat 28 jaar in die tronk weens die moord op die voormalige SAKP-leier. Hani is in 1993 voor sy huis in Boksburg doodgeskiet. Ná verskeie mislukte paroolaansoeke het die hof eindelik verlede maand aan die 69-jarige Walus parool toegestaan. Maroela Media het Woensdag berig dat Walus deur ŉ medegevangene in die Kgosi Mampuru-tronk met ŉ skerp voorwerp gesteek is. Hy ontvang tans mediese behandeling en sy toestand is volgens die departement van korrektiewe dienste “stabiel”.